המדובר בדירה אשר הושכרה לנתבעים לתקופה מוגבלת של 12 חודשים עם אופציה להארכה של שנה נוספת. בשל הפרת הסכם השכירות ובכלל זה, בניה לא חוקית שבוצעה על ידי הנתבע שלחו התובעות לנתבעים הודעה על ביטול ההסכם ודרשו כי הנתבעים יפנו את הדירה. הנתבעים התנגדו לדרישה וסירבו לפנות את הדירה חרף ארכת זמן שניתנה להם על ידי התובעות. 

הנתבעים טענו כי חרף הוראות הסכם השכירות - הדירה הושכרה להם לתקופה ארוכה של 10 שנים לפחות. הנתבעים אף הגישו תביעה נגדית בגין השקעות שבוצעו לטענתם בדירה ומחוץ לדירה. 

בית המשפט קיבל את התביעה העיקרית דחה את גרסתם של הנתבעים בדבר משך תקופת השכירות והורה על פינוי הנתבעים מהדירה. כמו כן  חייב בית המשפט את הנתבעים בתשלום  פיצוי מוסכם בגין אי פינוי הדירה מעבר לדמי השכירות ששולמו וכן בתשלום הוצאות שנגרמו בשל מחדלי הנתבעים. התביעה הנגדית שהוגשה כנגד התובעת בגין השקעות בדירה נדחתה. 

להלן פסק הדין המלא : 

	תא (חי') 4273-11-08  חווה בראנשטיין נ' שושנה אביבה גדרון

--- סוף עמוד  1 ---
תביעת פינוי ותביעות כספיות הדדיות הנובעות מהסכם שכירות שנכרת בין הצדדים.
 
א. מבוא:
 
1.       התובעת 1 הינה בעלת דירה הנמצאת ברחוב טשרניחובסקי בחיפה (להלן: "הדירה").
התובעת 2 (להלן: "ראומה") היא נכדתה של התובעת 1.
התובעת 3 (להלן: "מרים") הינה בתה של התובעת 1 ואמה של ראומה.
2.       ראומה ומרים פעלו בשמה של התובעת 1 בקשר לארועים נשוא תיק זה.
3.       הנתבעים 1 ו-2 היו במועדים הרלבנטים בני זוג.
4.       ביום 21/7/05 נחתם הסכם שכירות בין ראומה לנתבעת 1 (להלן: "שושנה") לפיו הושכרה הדירה לנתבעים 1 ו-2. תקופת השכירות ע"פ הרשום בהסכם היתה לשנה אחת מיום 21/7/05 ועד 21/7/06 כאשר ניתנה אופציה להאריך את ההסכם לשנה נוספת, עד ליום 21/7/07.
5.       המו"מ בקשר להשכרת הדירה, עובר לחתימת ההסכם, נערך בין ראומה לבין שושנה ובן זוגה - הנתבע 2 (להלן: "אדי"), כאשר מרים ובעלה מקבלים עדכונים ונדרשים לאשר נושאים שונים שעלו במהלך המו"מ בין הצדדים.
6.       על אף שהמו"מ נערך עם שושנה ובן זוגה אדי, בקשו הנתבעים בסיומו של המו"מ כי רק שושנה תחתום על ההסכם כשוכרת, ואילו אדי יחתום כערב, ואולם אדי אינו חולק על כך כי יש לראות גם אותו כמי ששכר את הדירה יחד עם שושנה על אף שלא חתם על ההסכם כשוכר.
7.       הנתבע 3, שהינו חתנה של שושנה, חתם כערב הן על הסכם השכירות והן על שטר חוב.
8.       בסיום שנת השכירות הראשונה מימשו הנתבעים את האופציה והודיעו על רצונם להאריך את ההסכם בשנה נוספת.
9.       בחודש 5/07 (כחודשים לפני תום שנת האופציה – שנת השכירות השניה) פנו התובעות, באמצעות בא כוחן, לנתבעים והודיעו על ביטול הסכם השכירות נוכח הפרתו על ידי אדי בשל בניה בלתי חוקית שבצע בדירה (משטח בטון ומחסן) – בניה שבגינה הוגש כתב אישום גם כנגד התובעת 1.
          כן דרשו התובעות מהנתבעים לפנות את הדירה לאלתר.
10.     בתגובה למכתב זה ענה בא כוחם הקודם של הנתבעים כי בכוונת הנתבעים להמשיך ולהחזיק בדירה במשך שנת שכירות נוספת אחת מאחר ולשיטתם מאפשר הסכם השכירות, לאור ניסוחו, שתי הארכות של שנת השכירות הראשונה (דהיינו תקופה כוללת בת 3 שנים ולא של שנתיים).
11.     בחודש 6/08 (קרוב לסיומה של שנת השכירות השלישית) נעשתה פניה נוספת של התובעות לנתבעים בדרישה לפנות את הדירה עד ליום 31/7/08, ואולם גם במועד זה לא פינו הנתבעים את הדירה, ומכאן התביעה דנן.
12.     המחלוקת העיקרית עניינה משך תקופת השכירות אשר הוסכמה בין הצדדים: התובעים טוענים כי הסכם השכירות משקף את מה שהוסכם בין הצדדים כך שתקופת השכירות עמדה על שנה אחת בתוספת אופציה להאריך בשנה נוספת, ולכל היותר, ע"פ שיטת הנתבעים עצמם, היה מקום לייתן שנה נוספת, כך שהתקופה הכוללת היא 3 שנים שהסתיימו כבר ב-7/08.
--- סוף עמוד  2 ---
13.     הנתבעים טוענים, מנגד, כי הסכם השכירות נחתם מטעמים פורמאליים בלבד, כאשר מה שמחייב את הצדדים היא הסכמה שניתנה להם בע"פ, לפיה התחייבו ראומה ואביה בפני הנתבע, להשכיר את הדירה לתקופה ממושכת בת 10 שנים.
14.     בצד תביעת הפינוי העלו התובעות גם דרישות כספיות כמפורט להלן:
          א. תשלום פיצוי מוסכם בגין כל יום שבו שהו הנתבעים בדירה מעבר לתקופת ההסכם (לשיטת הנתבעים), דהיינו - 75$ ליום החל מיום 1/8/08 (תום 3 שנים).
          ב. עלות שכירת שירותי עו"ד לצורך ניהול ההליך הפלילי אליו נקלעה התובעת 1 בעל כורחה נוכח הבניה הבלתי חוקית שבצע אדי – סך של 3,450 ₪ בצירוף הפרשי הצמדה וריבית מיום 6/12/07 (הוצגה קבלה).
          ג. סך של 13,000 ₪ בגין טרחה ועגמת נפש שהיו כרוכים בהגשת כתב אישום נגד התובעת 1.
          ד. סך של 2,134 ₪ בגין שכר דירה לחודש 5/07 לגביו נטען כי לא שולם בגינו שכר דירה.
          ה. 200,000 ₪ - בגין הפסד שנטען כי נגרם לתובעות בשל אי פינוי הדירה במועד, נוכח הימצאותו של קונה פוטנציאלי שביקש לרכוש הדירה בסכום של 150,000$.
15.     הנתבעים הגישו (בשלב מאוחר יותר) תביעה שכנגד בה דרשו החזר כספי בגין השקעות שהושקעו על ידם בדירה. כן טענו להשבחת ערך הדירה כתוצאה מביצוע השקעות אלו – ראה פירוט בפרק נפרד בהמשך.
16.     במספר ישיבות ההוכחות שהתקיימו בתיק, העידו ראומה, בן זוגה, ואמה - מרים.
          מטעם הנתבעים העיד – אדי.
          במהלך שמיעת הראיות נפטרה שושנה כך שעדותה לא נשמעה.
          כן נחקר מומחה שמונה מטעם ביהמ"ש לצורך הערכת שווי ההשקעות שביצעו הנתבעים.
         
ב. טענות הצדדים בתמצית):
התובעות:
17.     לא ניתנה הסכמה בע"פ באשר לתקופת שכירות ארוכה ו/או כל תקופה אחרת העולה על התקופה הנקובה בהסכם.
18.     לגרסת אדי לפיה דובר על תקופת שכירות בת 10 שנים, אין כל איזכור בהתכתבות שנערכה בין הצדדים, והדבר אף לא נטען על ידי בא כוחו הקודם.
19.     הנתבעים ביצעו בדירה שיפוצים נרחבים ללא קבלת אישור מראש ובכתב, כפי שנדרשו לעשות על פי תנאי ההסכם.
20.     בגין העבודות שבוצעו הוגש כתב אישום נגד התובעת 1 וזו נאלצה לשאת בשכ"ט עו"ד.
21.     סירוב הנתבעים לפנות את הדירה מנע את מכירתה –דבר שגרם לתובעות להפסד כספי.
22.     יש לפסוק לתובעים פיצוי מוסכם על פי החוזה בגין כל יום שהנתבעים המשיכו לשבת במושכר מעבר לתקופה האמורה בהסכם. לפנים משורת הדין העמידו התובעות את דרישתן, בענין זה, רק לתקופה שחלה מתום 3 שנים של שכירות, ולא מתום שנתיים כפי שהיו רשאים לעשות, לדעתן, על פי האמור בהסכם השכירות.
 
 
 
הנתבעים:
23.     עובר לחתימת הסכם השכירות, קיבל אדי הבטחה מאביה של ראומה כי יהיה רשאי לשכור את הדירה לתקופה בת 10 שנים.
          על אף הבטחה זו נרשמה בהסכם השכירות תקופה אחרת, ואולם לאחר שהתקיימה שיחה טלפונית בין אדי לאביה של ראומה, הוסף להסכם השכירות סעיף הנותן אופציה לשנה נוספת, וכן הובטח בעל פה כי ניתן יהיה להאריך את ההסכם לתקופה של עד 10 שנים.
24.     הסכם השכירות נחתם על ידי הנתבעים רק לאחר שכבר העבירו את כל חפציהם לדירה, וזאת על בסיס ההבטחה שניתנה להם לפיה תושכר להם הדירה לתקופה בת 10 שנים.
25.     ההשקעות הרבות שביצעו הנתבעים בדירה רק מחזקת את עדותם לפיה הובטח להם כי יוכלו לשכור את הנכס למשך 10 שנים, ומכאן שיש להעדיף את ההסכם שנכרת בין הצדדים בע"פ על פני הסכם השכירות בכתב שנחתם רק לצרכים פורמליים.
26.     השיפוצים וההשקעות שבוצעו בדירה על ידי הנתבעים נעשו בידיעת התובעות ובאישורן, ומכל מקום הם הביאו להשבחת ערך הדירה ויש לפצותם בגין כך.
 
ג. דיון והכרעה:
בפתח הדברים אומר כי דין התביעה להתקבל בחלקה העיקרי ודין התביעה שכנגד להידחות.
הנתבעים אשר העלו טענה בעל פה, לפיה, הוסכם בין הצדדים על תקופת שכירות שונה מהתקופה המפורטת בהסכם, לא הרימו את הנטל להוכיח טענה זו אשר, כאמור, עומדת בניגוד לאמור בהסכם השכירות, ואף בניגוד לראיות אחרות שהוצגו כפי שאפרט להלן.
27.     הנני מקבלת במלואן את עדויות ראומה ואמה ככל שהן נוגעות למו"מ שהתקיים בין הצדדים לפני חתימת הסכם השכירות. מעבר לכך שעדויותיהן היו מהיימנות, הרי שניתן למצוא להן חיזוק בעדות הנתבע עצמו ובראיות נוספות.
28.     התובעות העידו כי עובר לכריתת ההסכם עם הנתבעים עמדה הדירה ריקה במשך חודש וחצי. בתקופה זו עמדו התובעות להשכיר את הדירה לזוג אחר, ברם, הסיבה שבגינה לא נחתם חוזה היה נעוץ בעובדה שהתובעות סירבו לאפשר הוספת סעיף אופציה, והתעקשו על השכרת הדירה למשך שנה אחת בלבד.
29.     הנתבע אישר בעדותו האמור לעיל משהעיד כי בפגישה הראשונה שנערכה עם ראומה בדירתה, במהלכה הראתה לו את הסכם השכירות עליו בקשה שיחתום, נרשם בהסכם כי תקופת השכירות תעמוד על שנה אחת בלבד, אף ללא מתן אופציה – מכאן שאומד דעת התובעות היה ברור – חוסר רצון לחתום על הסכם מחייב המאפשר תקופת שכירות ארוכה.
30.     ראומה העידה כי ההסכם נחתם בדירתה, כאשר היא עושה שימוש בהסכם סטנדרטי שהיה בידה, ומבצעת בו שינויים לבקשת הנתבעים, וזאת רק לאחר שקיבלה את אישור הוריה בקשר לכל שינוי שדרשו הנתבעים (במועד הרלבנטי למדה ראומה בחיפה, בעוד הוריה
התגוררו בירושלים, ומכאן שהיא ניהלה את המו"מ מול הנתבעים כאשר הוריה מעורבים ונדרש אישורם לכל דבר וענין שעולה).
31.     לעדות ראומה לפיה בצעה שינויים מיוחדים לבקשת הנתבעים ניתן למצוא תימוכין בנוסח ההסכם. כך למשל ראה האמור בסעיף 4.2 להסכם, המתייחס לשינויים מיוחדים בדירה שבקשו הנתבעים לבצעה באופן מפורש, כן ראה האמור בסעיף האופציה, שאין חולק כי הוסף לבקשת הנתבעים ורק לאחר שהנושא עלה מול הורי ראומה ונתקבל אישורם לכך.
32.     גרסתו של אדי לפיה הובטח לו, בע"פ, ע"י ראומה ואביה, כי הדירה תושכר לו למשך 10 שנים אינה מתיישבת עם העובדה כי הוא לא דאג לכך שתנאי מהותי כל כך ירשם בהסכם. בעוד שהוא כן דאג להכניס להסכם שינויים אחרים בנושאים חשובים פחות.
          אדי לא הצליח להסביר בעדותו מדוע טרח לדרוש הכנסת סעיף האופציה להסכם, ברם לא התעקש להכניס להסכם הערה כלשהי ביחס לתקופת השכירות שהובטחה לו לטענתו.        
33.     התרשמתי מעדותו של אדי כי מדובר באדם שיודע היטב מה הוא עושה, מבין משמעותו של הסכם שכירות, וכן את החשיבות ברישום תנאים מיוחדים בתוך ההסכם – דבר הנלמד מהתעקשותו להוסיף את סעיף האופציה.
כן ראה בענין זה את עדותו בה הסביר מדוע לא הסכים לחתום על ההסכם הראשון שהוצג לו על ידי ראומה מאחר שהופיעו בו סעיפים שלא היו לרוחו כגון: תקופת שכירות בת שנה אחת בלבד ללא אופציה, איסור הכנסת ילדים וכלבים למושכר וכו':
"את חוזה השכירות הראשוני שקראתי אותו על הסף פסלתי אותו"-עמ' 26 שר' 13.
34.     עיון בהסכם אף מלמד כי הוא נחתם על ידי הצדדים בתחתית כל עמוד (8 עמודים) – דבר שאינו עולה בקנה אחד עם עדות אדי לפיה נאמר לו שמדובר בהסכם פורמלי בלבד, חסר חשיבות וכי מה שמחייב הוא ההסכם בע"פ.
35.     אדי אף העיד כי ידע על התנגדותה הברורה של מרים להכניס להסכם אפשרות להארכתו לתקופות נוספות (מעבר לשנת האופציה), ומכאן שדווקא נוכח ידיעה זו ברור כי לו היה מקבל הבטחה לפיה יוכל לשכור את הדירה למשך 10 שנים, היה דורש ועומד על כך שאותה הבטחה תקבל ביטוי כלשהו בהסכם השכירות, וראה עדותו בענין זה:
           
"ש. למה כתבתם שנה אחת ולא 10 שנים ?
ת. כי זה העוקץ..היא אמרה שתחדש את החוזה. היא גם אמרה שהדירה מיועדת להשכרה ושאני אגור בה ככל שארצה אבל התעקשתי על נושא האופציה כי אם היא כותבת לי דבר כזה איך אני אדע שהיא לא תגרש אותי אחרי שנה שנתיים. אני התעקשתי על נושא האופציה כבר שהייתי אצל ראומה בבית.
ש. כמו שהתעקשת על האופציה למה לא התעקשת שהיה כתוב שזה אופציה ל-10 שנים ?
ת. באותו מעמד צלצלתי למרים שכנר ודיברתי איתה על הנושא הזה והיא התנגדה בכל תוקף לחוזה מעל שנתיים. האופציה שהיתה לי כשאני כבר עם כל הדברים בבית זה להאמין לראומה וללכת עם דבריה. היא דברה איתי ואני האמנתי בה בתום לב שמה שהיא אומרת לי זה אמת, שהיא תחדש לי את החוזה כפי שסכמנו"-עמ' 30 שר' 15 (ההדגשה לא במקור–ע.ב).
         
          וכן:
"ש.....למה לא עשית כלום בכתב?
          ת. סמכתי על ראומה והאמנתי לה שזה ענין פורמלי ושהדירה עומדת להשכרה ארוכה ושאף אחד לא יגור בה"-עמ' 33 שר' 12.
36.     חיזוק נוסף לגרסת התובעות על פני גרסתו של אדי ניתן למצוא במכתבה של שושנה לתובעת מיום 5.7.06, ואבהיר:
לקראת תום תקופת השכירות הראשונה (ביום 29.6.06) הודיעה שושנה לראומה על רצונה לממש את האופציה. ראומה ענתה לה, במכתב מיום 5.7.06, כי הדבר מקובל, וכן הוסיפה במכתבה כי:
"על המשך ההתקשרות משכיר-שוכר בינינו לאחר תקופה זו נדון כחודשיים לפני תום תקופת ההשכרה שצויינה לעיל".
          מכתב זה לא נענה על ידי הנתבעים ואין בנמצא כל התייחסות מצידם לאמור בו.
          לו היה ממש בגרסת הנתבעים לפיה הוסכם עימם כי תקופת השכירות תעמוד על 10 שנים, אזי צפוי כי הם היו מגיבים למכתב ומעלים את הטענה כבר בשנת 2006, שהרי מה יש לדון אם ממילא הובטחה תקופה בת 10 שנים.
          ודוק – לא נאמר במכתב ראומה כי יש צורך לדון רק בתנאי ההתקשרות אלא נאמר כי יש לדון "בהמשך ההתקשרות".
37.     גם בכתב ההגנה המפורט שהגישו הנתבעים, בו עולה גרסתם המלאה, אין זכר לקיומה של שיחה שנטען כי התקיימה בין אדי לבין אביה של ראומה, שבמהלכה הובטחה לנתבעים תקופת שכירות של 10 שנים. גרסה זו של הנתבעים הועלתה לראשונה רק בתצהירים ובתביעה שכנגד.
          יצויין כי אביה של ראומה נפטר כך שלא ניתן היה להביאו כעד – דבר שהיה ידוע לנתבעים.
38.     יתר על כן – בחודש 5/07 (כחודשים לפני תום שנת האופציה היא שנת השכירות השניה) פנו התובעות, באמצעות בא כוחן, לנתבעים והודיעו, כאמור לעיל, על ביטול הסכם השכירות נוכח הפרתו על ידי אדי. כן דרשו במכתב זה כי הנתבעים יפנו את הדירה.
          בתגובה למכתב זה ענה בא כוחם הקודם של הנתבעים כי בכוונת הנתבעים להמשיך ולהחזיק בדירה במשך שנת שכירות אחת נוספת, מאחר ולשיטתם מאפשר הסכם השכירות שתי הארכות של שנת השכירות הראשונה (דהיינו תקופה כוללת בת 3 שנים ולא שנתיים) – נוכח האמור בסעיפים 13 ו-14 להסכם – הזכרת תקופת האופציה בשני סעיפים נפרדים.
אין במכתב זה זכר לטענת אדי כפי שהועלתה בהליך זה, לפיה הוסכם, מראש, על תקופת שכירות בת 10 שנים. לו היה ממש בטענתו, ברור כי זו היתה מועלת על ידי בא כוחו של אדי כתגובה למכתב ב"כ התובעות.
39.     אין בידי גם לקבל את עדותו של אדי אף ביחס למועד בו קיבל, לראשונה, את הסכם השכירות:
          אדי העיד כי רק לאחר שכבר העבירו את כל חפציהם לדירה, הגיעה ראומה עם נוסח ההסכם ורק אז הופתע לגלות כי לא מופיעה בו תקופת שכירות בת 10 שנים כפי שלטענתו הובטחה לו.
עדות זו אינה סבירה ואינה מתיישבת עם העובדה לפיה אדי ביקש לערוך שינויים בהסכם השכירות הסטנדרטי שהציגה לו ראומה בביתה.
--- סוף עמוד  6 ---
ראומה העידה כי בפגישה השניה, שנערכה בדירתה, נערכו בהסכם שינויים לבקשת הנתבעים אותן בצעה במחשב בביתה, וזאת עקב בקשת הנתבעים להכניס מספר סעיפים – "יוצאי דופן בגלל מה שאדי ביקש"-עדותה בעמ' 11 שר' 24. בכך כיוונה ראומה לכל השינויים שביקש אדי לבצע בדירה שפורטו בהרחבה בהסכם בסעיף 4.2, וכן לסעיף האופציה שביקש להכניס להסכם כאמור בסעיף 13.7.
40.     ואולם גם אם ההסכם אכן נחתם בדירה עצמה (ביום 21/7/05) ולאחר שהנתבעים כבר העבירו חפציהם לדירה, הרי שמההסכם עולה כי הערבים (ביניהם – אדי !!) חתמו עליו כבר יוםקודם לכן (ביום 20/7/05), כך שברור כי ההסכם היה בידי הנתבעים עוד לפני כניסתם לדירה.
41.     לכל האמור לעיל אוסיף גם את הדברים שאמר אדי בישיבה שהתקיימה ביום 15/11/07 בבית משפט לעניינים מקומיים בענין כתב האישום שהוגש נגד הנתבעים והתובעת 1:
          "הסכם השכירות עד 31/7/08 עם אופציה לעוד שנה" (נספח יג' לתצהיר מרים-ת/2) – שוב אין זכר לגרסתו בהליך זה לפיה הסכם השכירות הינו ל-10 שנים, ו/או כי ניתנה הבטחה אחרת ממה שנרשם בהסכם.
42.     כחיזוק לאמינות גרסתה של ראומה, מנגד, יש לציין את העובדה כי זו לא הכחישה, בתצהירה, את גרסת הנתבעים לפיה הנתבע אכן ביקש לשכור את הדירה לתקופה ממושכת (בת 5 -10 שנים) ברם הבהירה כי נאמר לו שלא ניתן לחתום על הסכם לתקופה העולה על שנה אחת, כאשר בסופו של דבר, ובהסכמת הוריה, הוסכם להכניס סעיף אופציה המאפשר את השכרת הדירה לתקופה של שנה נוספת.
43.     הוברר בחקירת אדי כי הנתבעים עברו להתגורר בדירה לאחר שפונו מדירתם על ידי הבנק עקב אי תשלום משכנתא, לאחר שניהלו במשך 5 שנים הליכים משפטיים עד לפינוי – כך שברור כי היו מעונינים לשכור הדירה לתקופה ממושכת, ואני נכונה לקבל עדותו של אדי לפיה נאמר לו כי לא תהיה מניעה עקרונית להמשיך ולהשכיר את הדירה, בכפוף לקיום תנאי השכירות, ברם הוכח בבירור כי התובעות לא הסכימו להתחייב בהסכם, כי בכל מצב יוארך החוזה למשך 10 שנים, ובוודאי שלא ניתן לומר כי הסכימו להעמיד את תקופת השכירות מראש על 10 שנים מכאן שאין באמירה כי יוכל להמשיך לשכור את הדירה כדי לענות על גמירות הדעת והמסוימות הנדרשים לשם כריתת הסכם מחייב .
44.     מעבר לכך אומר כי הסכם שכירות לתקופה העולה על 5 שנים ממילא טעון מסמך בכתב (ראה בענין זה האמור בסעיף 8 לחוק המקרקעין, ובסעיף 79(א) לחוק המסייג את דרישת הכתב רק לתקופת שכירות שאינה עולה על 5 שנים). מסמך בכתב – אין !    
45.     הודעת ב"כ התובעות לנתבעים על ביטול ההסכם ודרישתו לפינוי הדירה עקב הפרת ההסכם נעשתה על רקע התנהלות הנתבע עצמו אשר בחר לבנות במושכר ללא היתר בניה, ובכך הביא להגשת כתב אישום נגד התובעת 1, וכן על רקע התנהלותו בביצוע עבודות במושכר שלא בא זיכרן בהסכם השכירות, ושלא ניתן לגביהן אישור התובעות כנדרש בהסכם.
          אי הסכמת התובעות להמשיך ולהשכיר את הדירה לנתבעים, בנסיבות הענין, בוודאי אינה חסרת תום לב אלא לגיטימית, מובנת, ועומדת בקנה אחד עם הנאמר בהסכם השכירות.
46.     לסיכום האמור לעיל יש לקבל את תביעת הפינוי ולחייב את הנתבע 2 לפנות את הדירה בתוך 30 יום מהיום כשהיא ריקה מכל חפץ. לנתבע 2 עומדת הזכות לפרק מהדירה את כל התוספות
שהתקין (ארונות, משקוף עץ, מזגן וכו') ובלבד שלאחר הפירוק יבצע תיקון אשר ישיב את הדירה למצב בו נמסרה לו בשנת 2005.  
התביעה הכספית:
 
47.        תשלום קנס כספי בגין איחור בפינוי הדירה:
בהתחשב בקביעתי לפיה הפרו הנתבעים את ההסכם כאשר המשיכו להחזיק במושכר בניגוד לאמור בהסכם השכירות, יש לחייבם בפיצוי המוסכם, ואולם ראוי במקרה דנן להתערב ולהפחית הפיצוי בהתאם לסמכות הנתונה לבית המשפט בסעיף 15(א) לחוק החוזים (תרופות בגין הפרת חוזה) תשל"א 1970.
אני ערה להלכה לפיה לא בנקל יתערב בית המשפט בסכום פיצוי שקבעו צדדים בהסכם, אך במקרה זה נראה כי התקיימו התנאים לפי סעיף 15(א) להפחתת הפיצוי המוסכם.
סעיף 15(א) לחוק מקנה לבית המשפט את הסמכות להפחית מהפיצוי המוסכם אם זה אינו עומד ביחס לנזק שניתן היה לצפות בעת הכריתה.
ודוק – "...אל המסקנה כי הפיצוי נקבע ללא יחס סביר לנזק שהיה ניתן לצפותו בעת כריתת החוזה כתוצאה מסתברת מן ההפרה, יכול בית המשפט להגיע מהוראות החוזה עצמו.."– פרופ' ג. שלו, דיני חוזים מהד' 2 בעמ' 596.
העמדת הפיצוי על סכום הגבוה פי 4.2 מדמי השכירות הינו מופרז, ובראיה לאחור - בחינת שיעור הפיצוי המוסכם על ההפרה הקונקרטית, עם הנזק שהיה צפוי בעת כריתת החוזה – יש לקבוע כי הוא אינו סביר.
ראה לענין התערבות בית המשפט בפיצוי מוסכם, במקרים דומים, את פסקי הדין הבאים: רע"א 817/96 אהרוני נ' דוד ניתן ביום 4/12/96, ע"א 539/92 זקן נ' זיזה ניתן ביום 8/2/94, ע"א (מרכז) אופיר טורס נ' מרכז תיירות ונכסים ניתן ביום 1/5/08, ע"א 4479/03 (מחוזי ירושלים) אלגבסי נ' וולגברג ניתן ביום 3/3/05.
לפיכך אני סבורה שיש מקום להפחית את הפיצוי המוסכם שנקבע בהסכם ולהעמידו, בהתחשב גם בשיעור דמי השכירות, על מחצית.
ומכאן החישוב הינו כדלקמן:
37.5 $X 894 ימים = 33,525 $. מסכום זה יש להפחית את שכר הדירה ששולם על ידי הנתבעים במשך כל התקופה.
שכר הדירה הינו 525$ X 30 חודשים = 15,750 $, ולאחר הפחתת הסכום נותר 17,775 $, ובשקלים – 63,990 ₪.
48.        תשלום בגין הוצאות שכ"ט עו"ד ששולם בתיק הפלילי:
--- סוף עמוד  8 ---
עקב התנהגות הנתבעים הוגש כתב אישום נגד התובעת 1. בא כוחה של התובעת 1 ביקש לחסוך את הופעתו בדיון אליו הוזמנה התובעת, ואף הגיש בקשה למחוק את כתב האישום נגדה, ברם נקבע כי בקשתו תידון בדיון, כך שהוא נאלץ להתייצב ולייצגה.
בגין טיפולו, בענין זה, שלמו לו התובעות סכום של 3,450 ש"ח (הוצגה קבלה).
על כן הנני מחייבת את הנתבעים להשיב סכום זה בצירוף הפרשי הצמדה וריבית מיום 6/12/07 ועד היום סך של 4,320 ש"ח.
כן ישלמו הנתבעים פיצוי בגין עוגמת הנפש שנגרמה לתובעת נוכח הגשת כתב אישום נגדה בסך 1,500 ₪.
אוסיף, בענין זה, כי מעדות אדי עולה בבירור שהוא כלל לא מבין את חומרת מעשיו: לא ביחס לתובעת, ולא ביחס לעצמו. אדי העיד כי לאחר שהוגש נגדו כתב אישום הוא דאג לפרק את המחסן שבנה ללא היתר בניה, ואולם לאחר מכן הרכיב את המחסן מחדש: "הסרתי את המחסן והרכבתי אותו מחדש כי לא היו יותר תלונות"-עמ' 35 שר' 15.
49.        אי תשלום חודש 5/07:
התובעת הוכיחה באמצעות דף חשבון הבנק שלה, כי בחודש 5/07 לא בוצעה הפקדה בגין תשלום שכר הדירה.
אדי טען בתצהירו כי לבקשת מרים שולמו על ידו בחודש 3/07 שני תשלומים (ביום 6/3/07 שולם 2,200 ₪, וביום 12/3/07 שולם סכום של 2,200 ₪) ומכאן ביקש לזקוף את אחד מהתשלומים עבור חודש 5/07.
עדותו לפיה הפקיד בחודש מרץ תשלום כפול אכן מתיישבת עם עדות מרים לפיה במהלך שנת 2007 הנתבעים לא שלמו בכל פעם – "ומידי פעם החסיר תשלומים ואח"כ בלבל אותי והפקיד חודש פעמיים.." עמ' 20 שר' 16.
ברם אין זה סביר לקבל עדותו של אדי לפיה בחודש 3/07 הפקיד כבר את תשלום חודש 5/07 ?? סביר יותר לקבל עדות מרים לפיה בשל החסרת תשלומים הפקיד מידי פעם שני תשלומים בחודש אחד, ברם מדובר על תשלום שהיה אמור להיות משולם בחודשים שקדמו לאותו תשלום ולא מדובר בתשלום עתידי. וראה בענין את זה עדות מרים כאשר נשאלה האם יכול להיות כי ביקשה מאדי חלק מהתשלומים:
"לא. אף פעם לא בקשתי. אמא שלי חיה מהכסף ואני צריכה את הכסף חודש בחודשו"-עמ' 20 שר' 20.
מכאן שעדות אדי לפיה בחודש 3/07 הקדים ושילם את התשלום לחודש 5/07 אינה מסתברת, ויש לקבוע כי בחודש 3/07 שולמו שני תשלומים, כאשר אחד מהם הוא בגין חודש אחרקודם שלא שולם.
משהתובעת הראתה כי בחודש 5/07 לא הופקד שכר הדירה בחשבון, עבר נטל הבאת הראיות לאדי, ברם הנטל לא הורם.
ניתן היה, למשל, להציג את מלוא התשלומים לשנת 2007 על מנת לבחון האם אכן שולמו 12 חודשים – דבר שאדי יכול היה לעשות בנקל, והעובדה שהדבר לא נעשה צריכה לפעול לחובתו, משהוכח ע"י התובעת כי בחודש 5/07 אין הפקדה.
אשר על כן יש לחייב הנתבעים גם בתשלום חודש 5/07 בסך 525$, בשקלים סך של 1,890 ש"ח.
50.        יש לדחות טענת התובעות ביחס לנזק כספי שנטען כי נגרם להן בשל אי מכירת הדירה במועד בו היו הנתבעים אמורים לפנותה בהתאם להסכם השכירות. מרים העידה בתצהירה כי לקראת תום ההסכם (5/07) נוהל מו"מ למכירת הדירה עם שכן, ואף סוכמה התמורה בין הצדדים, אך בסופו של דבר ועקב התנהלות הנתבע שסרב לפנות את הדירה לא יצאה העסקה לפועל – (הוצגה טיוטת הסכם -נספח יא' לתצהיר מרים-ת/2).
ברם השכן לא הוזמן להעיד, כאשר מנגד עומדת עדות אדי לפיה דיבר עם השכן והוסכם ביניהם כי גם אם הדירה תרכש על ידי השכן אדי יוכל להישאר כשוכר בדירה (סעיפים 23 ו-ו-24 לתצהיר אדי), כך שהוכח כי המצאות אדי בדירה לא מנעה את רכישתה על ידי השכן. בנוסף לא הוכחה טענת התובעות לפיה ירד שווי הדירה.
51.        לסיכום האמור בסעיפים 47-50 לעיל, הסכום הינו 71,700 ₪.
 
התביעה שכנגד:
דין התביעה שכנגד להידחות במלואה, ולהלן נימוקי:
52.        הנתבעים לא הוכיחו כי בצעו את השינויים במושכר על דעת ובהסכמת התובעות.
            הסכם השכירות קובע במפורש כי השוכר אינו רשאי לבצע שינויים בדירה, במתקניה,         ובאביזריה מבלי לקבל את הסכמת המשכיר מראש ובכתב (ראה סעיף 4.1 להסכם).
כן קובע ההסכם כי:
"כל שינויים שיבוצעו בדירה לאחר קבלת אישור בכתב ומראש של המשכיר למעט אותם שינויים, שיפורים ותוספות הניתנים להסרה מעצם טיבם, יהיו עם תום תקופת השכירות נחלתו של המשכיר ויישארו בבעלותו, והשוכר לא יהיה זכאי לכל תשלום בגינם. למרות האמור לעיל אם הביע המשכיר את רצונו שמצב הדירה יוחזר לקדמותו, כפי שהיה ביום תחילת תקופת השכירות, שאז מתחייב השוכר לבצע על חשבונו כל עבודה שתידרש ולהביא את הדירה ולמוסרה למשכיר באותו מצב כפי שנמסרה לו       לשימוש בתחילת תקופת השכירות".
53.        בחתימת ההסכם דרש הנתבע לבצע מספר שינויים בדירה, ולאחר שמרים ובעלה נתנו הסכמתם לכך, נכתב הדבר במפורש בהסכם השכירות, כאשר יחד עם מתן האפשרות לערוך את השינוי אף נרשם כי הנתבע מתחייב להחזיר המצב לקדמותו בסיום ההסכם – ראה פירוט מלא של העבודות בסעיף 4.2 (שבירת קיר התוחם מקרר, חצי קיר ליד הכניסה לדירה, וקירות תוחמים חדר שינה).
54.        בעדותה הוסיפה ראומה כי מעבר למה שנכתב בהסכם ביקש ממנה אדי להוסיף מזגן אשר   יישאר בבעלותו, וכן ביקש ממנה אישור להחלפת שני חלונות אלומיניום – כאשר גם לגבי      שינויים אלו ניתן על ידה אישור ספציפי - ראה עדותה בעמ' 10 שר' 17.
מעבר לשינויים אלו אני מקבלת את עדות ראומה לפיה לא ידעה ולא אישרה שיפוצים נוספים שבוצעו בדירה: תוספת ארונות מטבח, סיפוח מבואת הכניסה לדירה, שינוי מיקום דלת הכניסה, שינויים במקלחת, הקמת גינה (ראה עדותה בעמ' 15 שר' 24).
--- סוף עמוד 10 ---
55.       הנתבעים, כאמור, לא הוכיחו מתן הסכמה (בכתב או בע"פ) של התובעים לביצוע שינויים נוספים מעבר לשינויים שפורטו לעיל, ומכאן שאין לחייב התובעות בשווי העבודות.
56.        חשוב לזכור, בנוסף, כי חלק מהעבודות שבוצעו (יציקת משטח בטון ובניית מחסן) נעשו       ללא היתר בניה, בניגוד לחוק, ואף הוצא בגינם צו הריסה לאחר שהנתבע הורשע ע"פ     הודאתו בבית המשפט לענינים מקומיים.
כן נעשו שיפורים גם על חשבון הרכוש המשותף של הבית זאת מבלי שהתקבלה הסכמת הדיירים האחרים בבנין (כך למשל - הגינה שהינה רכוש משותף, והגדלת מבואת הכניסה על חשבון שטח הרכוש המשותף).
57.        אין מקום להורות על השבה מכוח דיני עשיית עושר ולא במשפט, ויש לראות את ההשבה     כבלתי צודקת משהוברר כי השיפורים נעשו על דעת הנתבעים, ללא אישור התובעות   ובניגוד להסכם, כאשר חלק מהשיפורים אף אינם חוקיים וקיים צו הריסה בגינם.
58.       על אף שהדבר לא נטען בסיכומי הנתבע אומר גם כי אין להחיל את האמור בסעיפים 21 ו – 22 לחוק המקרקעין, המטילים על בעל מקרקעין חובה לשלם למקים מחוברים תמורת הקמתם אם בחר להותירם בנכס (אם כי ספק אם בכלל ניתן לומר כי שיפוץ מבנה להבדיל מהקמת מבנה נכלל בגדר סעיף זה).
מכל מקום סעיף 21 לחוק מדבר על מקים מחוברים שלא על פי ההסכם בין הצדדים. במקרה דנן ביצוע העבודות עומד בניגוד להסכם שכן נכרת בין הצדדים.
59.        לסיכום האמור לעיל - דין התביעה שכנגד להדחות מכל וכל ואין להטיל על התובעות           תשלום כלשהו בגין השיפורים שבצע הנתבע במושכר על דעתו, ללא אישורן, ובניגוד   להסכם השכירות.
ודוק – גם לו היתה מתקבלת טענת הנתבעים לפיה ידעו התובעים על השינויים במושכר ונתנו הסכמתם לביצועם הרי שממילא, בהתאם לתנאי ההסכם, השוכר אינו זכאי לכל תשלום בגינם כאמור בסעיף 52 לעיל.
60.        למקרה שטעיתי במסקנתי להלן התייחסות קצרה לטענות הנתבע בענין שווי השיפורים:
הנתבעים הגישו חוות דעת (ברלינר) לפיה הוערכו עלות ההשקעות שהשקיעו במושכר          בסכום של 96,700 ₪. כן קבע המומחה כי העבודות שביצעו הנתבעים הביאו לעליית ערך הדירה בסכום של 140,000 ₪.
            התובעים הגישו חוות דעת נגדית (פנחסיק) אשר קבע כי סך כל ההשקעות שבוצעו בדירה הינו בסכום של 40,600 ₪, כאשר מסכום זה יש לנכות את עלות העבודות אשר בוצעו ברכוש המשותף: גינה, ורחבת גינה. כן קבע כי יש להפחית 15% בגין מתן הנחה הנובעת מהיקף העבודות, כך שלדעתו נותר סכום של 9,500 ₪ בלבד.
61.        נוכח הפערים בין חוות דעת המומחים מונה על ידי מומחה מטעם ביהמ"ש, מר פרץ, אשר קבע בחוות דעתו כי עלות ההשקעה בדירה מגיעה לסך של 43,170 ₪, כאשר שווי הדירה לאחר ביצוע העבודות נותר ללא שינוי מאחר שהעבודות שבוצעו אינן עבודות שיש בהם כדי להעלות את שווי הדירה.
62.        המומחה נחקר על ידי הנתבע.
            הנתבע טוען כי ראוי להתערב בחוות דעתו של המומחה, כמעט בכל פריט ופריט ובפרט  הוא טוען כי אין לקבל הערכתו לפיה השיפורים שנעשו במושכר לא הגדילו את ערכו.

63.        לאחר ששמעתי את עדות המומחה אני סבורה שאין מקום לסטות מחוות דעתו המפורטת והמנומקת.
            ההלכה בדבר מעמדו המיוחד של מומחה מטעם בית המשפט ידועה. כאשר ממנה בית משפט מומחה, ממצאיו יואמצו על ידו אלא אם נראית סיבה בולטת לעין שלא לעשות כן. על מעמדו המיוחד של מומחה מטעם בית המשפט ראה האמור בע"א 323/85 מ"י נ' מזרחי פ"ד לט(4) 185, ע"א 5602/03 סגל נ' שו"פ פורסם בנבו ביום 28/2/05, ע"א 293/88 יצחק נ' ניימןתק-על 90(2) 532.
64.        המומחה ענה באופן ברור כי המחירים בהם נקב לקוחים ממחירון דקל, כאשר בנושאים     רבים עליהם נחקר הוברר כי הוא קיבל במלואה את חוות דעתו של ברלינר (מומחה      הנתבע), כך למשל בנושאים הבאים: חלון רפרפות, עלות מקלחון וכו'.           
65.        יתר על כן - אדי לא הציג ולו קבלה אחת להוכיח את שווי ההשקעות שבצע בדירה: לא באשר לעלות קניית החומרים ולא ביחס לביצוע העבודות. דבר זה פועל, כמובן, לחובתו.
לו סבר אדי שבבוא היום יהיה מקום לשפות אותו על תוספות אלו הרי שסביר כי היה דואג לקבל קבלות ולשמור אותן למועד עריכת ההתחשבנות. העובדה שלא עשה כן אף היא מחזקת טענת התובעות לפיה הדברים לא נעשו על דעתן ולא באישורן.
66.        אוסיף עוד כי מעדות אדי עלה כי פריטים רבים המופיעים בחוות דעת המומחה הם פריטים שניתן לפרק: משקוף עץ בסלון, ארונות, וכו', וכדבריו: "אין משהו בבית שאי אפשר לפרק"-עדות אדי בעמ' 34 שר' 28, מכאן שהוא רשאי לקחת אותם עימו, לאחר שנהנה  מהם במשך 6 שנותיו במושכר.
67.        באשר לעדות המומחה לפיה השיפורים לא העלו את ערך הנכס מעבר לעלות העבודות אומר כי יש לקבל את עדותו לפיה מדובר בשיפורים שנעשו ברמה נמוכה, כאשר בעיקר מדובר ב – "ענין של טעם" -  דהיינו – תלוי קונה. יתר על כן – חלק מהשיפורים נעשו, כאמור, ברכוש משותף, ללא הסכמה כדין, כאשר בגין חלק מהם אף תלוי ועומד צו הריסה.
68.        סוף דבר:
א. הנני מורה לאדי לפנות את הדירה בתוך 30 יום מהיום כשהיא פנויה מכל חפץ.
הנתבע רשאי לקחת מהדירה את כל התוספות שהתקין במושכר ובלבד שישיב את מצב הדירה למצבה ערב כריתת הסכם השכירות.
ב. הנני מחייבת את הנתבעים לשלם לתובעים סך של 71,700 ₪ בצירוף שכ"ט עו"ד בסך 10,000 ש"ח. סכום זה לוקח בחשבון גם את דחיית התביעה שכנגד.
כן ישיבו הנתבעים לתובעים את מלוא שכר הטרחה ששולם על ידם למומחה מטעמם ולמומחה בית המשפט, וישיבו את האגרה ששולמה בצירוף הפרשי הצמדה וריבית כחוק.
הסכום שנפסק ישולם תוך 30 יום שאם לא כן יישא הפרשי הצמדה וריבית כחוק.
הנני מורה על תיקון כתב התביעה כך שתחת הנתבעת 1 יבוא עיזבונה של המנוחה.
ג. הנני מבטלת את החלטתי מיום 6/10/10 ככל שהיא נוגעת להטלת הוצאות על הנתבע משהוברר על ידי המומחה כי לא יכול היה להתייצב לישיבה הקודמת שנקבעה, ומכאן שגם לו היה הנתבע שוכר עורך דין חדש, ממילא לא ניתן היה לקיים דיון עניני, כך שלא ראוי לחייבו בתשלום הוצאות ביטול הישיבה.
--- סוף עמוד  12 ---
 
ניתן היום, י"ז שבט תשע"א, 22 ינואר 2011, בהעדר הצדדים.

